Puhe Uukuniemen sankarihaudoilla 3.7.2022 Maria Pirhonen

Hyvä juhlaväki,

lapsena luulin, että jokaisella paikkakunnalla järjestetään yhtä suuret kotiseutujuhlat kuin olivat Uukuniemi-juhlat täällä Uukuniemen kirkkomäellä. Asia ei ole näin. Vuoden 1989 juhlissa sain tietää, että kuulun Marttinansaaren Pölösten sukuun, ja minulle selvisi, miten sukuja tutkitaan. Sinä kesänä päätin alkaa itsekin sukututkijaksi. Lopulta meni 25 vuotta, ennen kuin pääsin aloittamaan oman tutkimukseni. Sitten meni vielä 5 vuotta siihen, että löysin kyrillisillä kirjaimilla kirjoitetuista Käkisalmen läänin revisiomaakirjoista sekä Uukuniemen seurakunnan arkistoista löytyvistä konsistorin kiertokirjeistä 1700-luvun puolivälin jälkeen kirjatut isäntäluettelot, joissa mainitaan isäni 8 polvea taaksepäin, Filip Pirhonen. Nimi Filip tulee kreikkalaisesta nimestä Filippos. Tätä 1700-luvun alkupuolella elänyttä sukupolvea ei tietääkseni ole kukaan Pirhonen aikaisemmin löytänyt isiemme ketjuun.

Minulle on selvinnyt, että Uukuniemen Pirhoset ovat karjalainen suku, joka on vaeltanut ensin Karjalan Kannakselta jonnekin Luoteis-Laatokalle ja sieltä mahdollisesti 1600-luvulla Mensuvaaraan ja 1700-luvulla edelleen Rossiniemeen, missä Pirhosia asui sotiin asti. Pirhosten vaiheita selvitellessä on selvinnyt monen muunkin täällä asuvan suvun alkuperä.

Me kaikki tiedämme, että Karjala on enemmän kuin maakunta, se on laaja alue kahden valtion alueella, mutta itsenäinen valtio se ei ole koskaan ollut. Sen sijainti on määrittänyt alueelle ja sen asukkaille kovan kohtalon idän ja lännen valtakuntien suurvaltapolitiikan pyörteissä. Se on monta kertaa tuhottu sodankäynnin keinoin ja sitä on uudelleenrakennettu. Jostain kaukaa on tullut käsky hyökätä, tai puolustautua, lopulta paeta, tai muuttaa tyhjilleen jääneeseen kylään ja raivata uutta peltoa. Mitä muuta siinä yksittäinen ihminen voi tehdä kuin noudattaa saamiaan ohjeita. Vielä tänäkin päivänä yksilöt joutuvat suurvaltapolitiikan pelinappuloiksi siellä, missä suurvalta hamuaa asemalleen vahvistusta.

Rajaseuduilla sukuyhteydet ovat kuitenkin aina ylittäneet rajat, ja ihmiset ovat olleet liikkeessä ennen kuin rajoja on edes määritelty ja merkitty maastoon. Karjalaisissa suvuissa elää hurjia tarinoita ja arkistoistakin on löydettävissä tietoja osallistumisesta vaikka Arkangelin linnoitustöihin tai palvelemisesta Venäjän tsaarin armeijassa Venäjän vallankumouksen aikaan. Sukujen historia on aina moniäänisempää kuin historian virallinen tulkinta.

Tällä sankarihautausmaalla lepäävistä talvi- ja jatkosodan uhreista meillä on paitsi muistoja myös tilastollista tietoa. Täällä lepää hieman yli 200 talvi- ja jatkosodassa kaatunutta. Määrä on yli 6% kaikista Uukuniemen miehistä, joita oli sotien aikaan 3000. Lähes jokaisesta perheestä kaatui poika, tai isä. Bergejä ja Härkäsiä kaatui toistakymmentä. Ikosia, Kirmasia, Kokkoja, Tiaisia ja Valtosia kaatui 9 tai 10. Lähes kaikkia tuttuja uukuniemeläisiä sukunimiä löytyy näistä graniittikivistä. Lisäksi Uukuniemellä syntyneitä on haudattu muiden paikkakuntien sankarihautoihin. Naapuristamme Kesälahdelta kaatui lähes 9% miehistä, mikä prosenttilukema on Suomen viidenneksi korkein. Myös Kesälahden sankarihautausmaan valkoisten ristien alla lepää paljon uukuniemeläisten sukujen jäseniä, olimmehan samaa pitäjää ennen 1700-luvun alun levotonta aikaa.

Rauhan tultua oli lähdettävä Neuvostoliitolle luovutetulta alueelta lopullisesti. Vanhat, jopa vuosisataiset kyläyhteisöt hajosivat. Perinteisiin uukuniemeläisiin sukuihin saatiin paljon uusia miniöitä ja vävyjä sijoituspaikkakuntien nuorista, mutta pitkien välimatkojen takia yhteydenpito uukuniemeläisten kesken oli hankalaa. Uukuniemi-seura perustettiin 70 vuotta sitten kotiseutuyhteyden säilyttämiseksi. Seuran perustajajäsenet eivät ole enää keskuudessamme, mutta edelleen saamme lähes joka kesä kokoontua kaukaakin tänne aurinkoiselle kirkkomäelle palauttamaan mieliimme rajan kirot, sodan kauhut ja jälleenrakentamisen raskauden. Muistamme niitä, jotka jäivät tänne, niitä, jotka joutuivat lähtemään ja niitäkin, jotka eivät koskaan palanneet. Vapaassa maassa voimme muistellan näitä asioita vapaasti.

Viime aikoina Venäjän johdon näkemykset Venäjän asemasta ja tarvittavasta kehityksen suunnasta ovat jälleen olleet hyvin erilaisia kuin sen naapurivaltioilla. Tässä tilanteessa Suomi on hyvin yksituumaisesti päättänyt liittyä osaksi Pohjois-Atlantin puolustusliitto NATOn yhteistä puolustusta ja näin varmistaa kokoaan suuremman sotilaallisen suorituskyvyn. Tästä varautumisesta huolimatta on jaksettava toivoa, että Venäjä kykenisi uudistamaan yhteiskuntaansa ja vallankäytöään niin, että voisimme rakentaa jälleen luottamusta, elää rauhassa rajan molemmin puolin ja myös ylittää sen välillä, kuten esivanhempamme ovat tottuneet tekemään. Esivanhempamme ovat esimerkillään opettaneet meille myös kriisien ja epävarmuuden sietämistä. Meidän on nyt omalta osaltamme huolehdittava, että selviämme tästä historian käännekohdasta, ja luovutamme tämän maan seuraavalle sukupolvelle jälleen parempana kuin se nyt on.